आवाज सुनते ही BSF ने की फायरिंग; तरनतारन में मिली हेरोइन, तस्कर बाइक छोड़कर भागा
India Pakistan Border Drone Movement; Tarntaran Amritsar Heroin Smuggling | BSF Indian Smugglers; पाकिस्तान में बैठे तस्करों ने एक बार फिर ड्रोन भारतीय सरहद में भेजा। जिसे बॉर्डर सिक्योरिटी फोर्स (BSF) के जवानों ने गिराने में सफलता हासिल की है। गश्त के दौरान यह ड्रोन पंजाब के अमृतसर में टूटा गिरा मिला।
पाकिस्तान में बैठे तस्करों ने एक बार फिर ड्रोन भारतीय सरहद में भेजा। जिसे बॉर्डर सिक्योरिटी फोर्स (BSF) के जवानों ने गिराने में सफलता हासिल की है। गश्त के दौरान यह ड्रोन पंजाब के अमृतसर में टूटा गिरा मिला।
वहीं, तरनतारन बॉर्डर पर BSF और पंजाब पुलिस ने जॉइंट ऑपरेशन में हेरोइन को जब्त किया। इस खेप को लेने आए एक तस्कर का मोटरसाइकिल भी जब्त कर लिया है।
BSF के मुताबिक मध्य रात्रि भारतीय सरहद में ड्रोन के आने की आवाज सुनाई दी। सरहद पर जवान गश्त पर थे। अमृतसर में अजनाला के अंतर्गत आते गांव भिंडीसैदा में जवानों ने ड्रोन को डिटेक्ट कर फायरिंग शुरू कर दी। कुछ समय बाद ही ड्रोन की आवाज आना भी बंद हो गई।
सर्च के दौरान सरहद के पास मिला
जवानों ने एरिया में रात के समय ही सर्च शुरू कर दी। इस दौरान भिंडीसैदा में जवानों ने ड्रोन जब्त कर लिया। यह DJI मैट्रिक 300RTK ड्रोन है, जिसका प्रयोग पाकिस्तान में बैठे तस्कर हेरोइन व हथियारों की खेप को सरहद पार करवाने में करते हैं।
फिलहाल ड्रोन को जब्त कर लिया गया है। जल्द ही ड्रोन को जांच के लिए फोरेंसिक लैब में भेजा जाएगा। जहां ड्रोन की उड़ानों के बारे में जानकारियां मिल सकेंगी।
तरनतारन में तस्कर खेप छोड़ भागा
इसी दौरान तरनतारन के गांव वान में रात के समय ड्रोन मूवमेंट सुनने को मिली। ड्रोन तो वापस चला गया, लेकिन जवानों ने पंजाब पुलिस की सहायता से रात के समय ही एरिया को सील कर सर्च अभियान शुरू कर दिया। पुलिस व जवानों की हरकत देख खेप को उठाने आया तस्कर अपना मोटरसाइकिल वहीं छोड़ भागने को मजबूर हो गया।
पुलिस ने मोटरसाइकिल को जब्त कर लिया है, ताकि उसके मालिक का पता चल सके। इस दौरान जब्त की गई खेप को जब खोला गया तो उसमें से 2.5 किलो हेरोइन की खेप को बरामद किया गया है। जिसकी इंटरनेशनल वैल्यू तकरीबन 17.5 करोड़ रुपए आंकी जा रही है।